**UVAJANJE OTROKA V VRTEC**

Otrok je sprejet v vrtec. Začenja se novo obdobje za vso družino. Otrok bo vstopil v prostor, ki je drugačen od doma. Vstopiti mora v sobo otrok in odraslih oseb, ki mu niso znane. Jok in

ostali glasovi, ki prihajajo iz sobe ga silijo, da se še bolj stisne k mamici ali očku. Vrata se odprejo in sprejme ga oseba z vedrim, nasmejanim obrazom.

**NASVETI STARŠEM:**

Od otroka se poslovite v najkrajšem možnem času in ga predajte vzgojiteljici. Ne zadržujte se predolgo med vrati ali na hodniku, da vas otrok vidi. Omislite si jutranji ritual ob odhodu (objemite ga, poljubite ga, povejte mu da ga imate radi,..), vendar pomembno je, da to ne traja predolgo. Otrok se bo sčasoma navadil, da mora po poljubu ali objemu v sobo.

Starši ste tisti, ki morate nastopati samozavestno in zaupljivo. Zavedati se morate, da vzgojiteljica ne more jokajočega otroka iztrgati iz maminega ali očetovega varnega objema. Otrok mora čutiti, da zaupate osebi, kateri ste ga dali v naročje. Sčasoma ji bo zaupal tudi on. Pri jutranjem prihodu se potrudite in se z vzgojiteljico ne zapletajte v predolg pogovor. Če boste otroka predolgo držali v naročju ali ga bo držala vzgojiteljica, bo začel jokati. Otrok si bo vaš pogovor razložil na preprost način: »Mami, s tabo grem,« in bo začel siliti nazaj k vam. Prosite vzgojiteljico za pogovor in povedala vam bo, kdaj je najprimernejši čas. Otrok joka, ko ga vzame vzgojiteljica in starši si v tistem trenutku želite, da ne bi potreboval varstva. Srce vam razbija hitreje, najraje bi se zjokali. Zadržite se, če je to le mogoče. Otroku je že dovolj težko in če boste pred njim še jokali ali ga objeli, na način, ne želim te spustiti, mu bo še huje. Čutil bo, da ga niste pripravljeni spustiti od sebe in mu boste povzročali še dodatni stres. Vzgojiteljica vzame otroka v naročje in otrok joka, vrata se zaprejo.

**NASVETI STARŠEM:**

Usedite se v garderobi za nekaj minut in boste slišali, da je otrok že prenehal jokati. Prisluhnite in se prepričajte, da se je otrok že pomiril.

**PRAVICA OTROKA DO POSTOPNOSTI**

Otrok se uvaja v vrtec nekaj dni. Zelo pomembno je, da si starši ob prihodu otroka v vrtec vzamete dopust, zato da boste bolj mirni in se boste otroku lažje posvetili. Prvi dan boste z otrokom v igralnici oz. je to odvisno od vaše želje in prakse vzgojiteljice. Naslednji dan otroka pustite in se z vzgojiteljico dogovorite, kdaj pridete po otroka oz. vas bo ona poklicala. Postopoma podaljšujete ostanek otroka v vrtcu. Otroka prvi dan ne pustite cel dan v vrtcu, saj se bo počutil zapuščenega.

V obdobju, ko bo začel otrok obiskovati vrtec, ne uvajajte sprememb v življenju družine (npr. selitev, ločitev, itd.) ali sprememb pri otroku (odvajanje od plenice, dude ali kaj podobnega). Vrtec sam je v otrokovem življenju že dovolj velika sprememba. Uvajalno obdobje otroka v vrtec traja približno teden dni ali več, uvajalne težave pa se pri otroku kažejo tudi do 6 tednov in več. Otrok je v tem obdobju občutljiv in razdražljiv, že malenkosti ga spravijo v jok. V popoldanskem času želi imeti starše ob sebi, npr. če mamica zapusti sobo začne jokati. Otrok si vas želi zase, želi si zopet tiste varnosti, ki jo je imel pred vstopom v vrtec, »da ga ne boste zapustili«. Na začetku in kasneje je potrebno otroku zagotavljati varnost. To boste najbolje storili, če ga boste pripeljali zjutraj ob isti uri in prišli ponj ob isti uri. Na takšen način vam bo začel otrok zaupati, hkrati pa se bo sprostil in začel uživati v vrtcu. Pri otrocih se pojavi v uvajalnem obdobju tudi neješčost, zbujanje ponoči, strahovi, vendar to postopoma vse izgine. Starši se morate zavedati, da morate vrtec najprej sprejeti vi, šele nato ga bo otrok. Kako hitro pozabimo, da se otrok zgleduje po nas in naše občutke prevzame nase. Pozitiven odnos do vrtca vam bo olajšal uvajalno obdobje.

Vnaprej planirati, kako se bo otrok odzival na vrtec, je bolj ali manj nesmiselno. Najbolje se je prepustiti toku časa in otroku. Največ kar lahko naredite starši pred vstopom v vrtec je:

* Z otrokom se pogovarjajte o odhodu v vrtec,
* omogočajte mu pridobivanje izkušenj v stikih z vrstniki in odraslimi,
* pred vstopom v vrtec se seznanite z vzgojiteljico vašega otroka.

Pogovorite se o:

* dosedanjem varstvu,
* kako vaš otrok navezuje stike z odraslimi in z drugimi otroki,
* kako se odziva v novih situacijah,
* o njegovih navadah (spanje, hranjenje)
* o najljubših igračah, igrah in drugih posebnostih ter kako bo potekalo postopno uvajanje.

\* Doma skušajte uvajati ritem vrtca, vsaj v določenih segmentih dneva (npr. počitek ob 12:30 za otroke do treh let).

Otroci se različno odzivajo na vrtec. Nekateri se hitro prilagodijo situaciji in nimajo težav ali pa so te zares minimalne. Večina ima normalne prilagoditvene težave: ob ločitvi jokajo, držijo se staršev, so občutljivi, nemirni in utrujeni, teže zaspijo, slabše jedo. Pri nekaterih otrocih se težave pojavijo kasneje in ne takoj ob vstopu v vrtec. Redki pa so primeri otrok, ki se zelo težko prilagodijo novi situaciji, če je vaš otrok eden izmed njih se obrnite po pomoč vzgojiteljici ali svetovalni službi.

**MOJ PLIŠASTI ZAJČEK, KUŽA, MEDO,…. NE MI GA VZETI!**

Za otrokov razvoj je zelo pomembno, da se otroku omogoči varna navezanost, v smislu, da otrok lahko raziskuje, se oddaljuje od mamice, vendar se v trenutku strahu, stiske lahko takoj vrne v materino naročje. V času, ko pa mamica ni prisotna mu njegova ninica (medo, kuža, plenička) nadomesti mamico, saj otrok v njem vidi podobo mamice, njeno toplino, njene besede. Ninica mu omogoča čustveno oporo, hkrati pa mu omogoča, da si razvije lastno vrednost: samostojnost in samozavest. Ob vsem tem se moramo starši zavedati, da ninica ne more nadomestiti mamice ves dan, ampak mu nudi:

* Nadomestek za mamico, ko je ni zraven,
* občutek varnosti,
* odkrivanje samega sebe,
* odkrivanje lastnih čustev z prenosom nekaj čustev na ninico, ki so namenjena mamici.

Ko otroka zajame tesnoba ga ninica spomni na tolažbo, ki mu jo daje mamica.

Otroku omogočite, da v vrtec nosi svojo priljubljeno igračo, če pa je nima mu je ne vsiljujte.

Vaš malček vam bo že sam pokazal, kaj si želi odnesti s sabo v vrtec.

Otroku omogočite v času uvajanja čim bolj mirno in varno okolje, brez sprememb pri njem ali

družini.

Nataša Tišlarič, svet.del.

Vir:

1. Skynner, Robin, Cleese John. 1994. *Družine in kako v njih preživeti*. Ljubljana: Tangram.